Trump indrømmer: Trump Mobile T1 er ikke ‘Made in USA’

Det skulle være Trumps modsvar til iPhone – en mobiltelefon, der ifølge ham selv var designet og produceret i USA, klar til patrioter med hang til guld og slogans. Men nu indrømmer Trump-lejren, at virkeligheden er en anden.

Da Trump Mobile i sidste uge præsenterede deres første smartphone, T1, blev den lanceret med storladent løfte om, at telefonen var ”MADE IN THE USA”. Den slags skaber hurtigt debat – især i tech-kredse, hvor det er velkendt, at produktion af smartphones i praksis kræver globale forsyningskæder, uanset om man hedder Apple eller Trump.

Alligevel stod det sort på hvidt på Trump Mobiles hjemmeside, at T1-telefonen var designet og bygget i USA – en påstand, der nu er blevet fjernet i al stilhed.

Sidenhen er formuleringerne justeret til mere luftige vendinger som ”designet med amerikanske værdier” og ”bragt til live i USA”. Ifølge techmediet The Verge er al snak om konkret amerikansk produktion fjernet fra Trump Mobiles officielle sider de seneste dage.

Svarer uden at svare

En talsperson fra Trump Mobile afviser dog, at noget skulle være galt:

”T1-telefonerne bliver stolt fremstillet i USA. Spekulationer om andet er direkte forkerte. Vi glæder os til at lancere telefonerne senere i år,” lyder det i en udtalelse til mediet Ars Technica.

Hvorfor virksomheden så har fjernet de konkrete løfter fra deres hjemmeside, ønsker de ikke at svare på. Det er desuden uvist, præcis hvilken telefon Trump Mobile sælger under deres eget navn.

Flere eksperter peger på, at Trump T1 muligvis er en omdøbt version af den kinesisk-producerede REVVL 7 Pro 5G, som blandt andet sælges af T-Mobile i USA til omkring 250 dollar – altså halvdelen af prisen på Trumps udgave.

Guld og glans – men hvor fra?

Trump Mobile har tidligere hævdet, at deres guldglinsende telefon er udviklet til at give forbrugerne et amerikansk alternativ til udenlandske mærker som Apple og Samsung. Men det er tilsyneladende kun ambitionen – ikke virkeligheden.

Eric Trump, søn af præsidenten, erkendte i sidste uge, at en egentlig amerikansk produktion stadig er et fremtidsscenarie:

”Målet er, at alle telefonerne på sigt kan blive bygget i USA,” udtalte Eric Trump.

Indtil videre tyder alt dog på, at komponenterne – og måske hele telefonen – kommer fra Kina eller andre lavprislokaliteter.

Det er ikke første gang Trump-lejren har forsøgt at ride på bølgen af national stolthed og kritik af udenlandsk produktion. Ironisk nok er Trump-telefonens forsyningskæde omgærdet af den samme globale afhængighed, som Trump selv flere gange har kritiseret, blandt andet i forbindelse med Apples produktion i Kina.

Hvornår T1-telefonen reelt kommer på markedet, er også en sag i bevægelse. Først blev der lovet levering i august, så blev datoen rykket til september – og nu hedder det blot “senere i år”.

Trump indrømmer: Trump Mobile T1 er ikke ‘Made in USA’