Trump lancerer ny mobiltelefon ved navn T1 – lyver om produktionen

Donald Trump spilder ingen muligheder for at tjene penge på sine fans i USA, og har derfor nu annonceret en mobiltelefon, navngivet T1 (Trump 1, formodentlig). Den bliver præsenteret som en direkte konkurrent til den kommende iPhone 17 og som et ægte amerikansk alternativ til Apples “designet i Californien – samlet i Kina”-strategi.

Allerede kort efter præsentationen kunne teknologieksperter på sociale medier identificere T1 som en omskinnet version af T-Mobile REVVL 7 Pro 5G – en mellemklasse-telefon produceret af kinesiske Wingtech, der ejes af Luxshare. Wingtech producerer telefoner i blandt andet Kunming og Wuxi i Kina, og netop denne model sælges på Amazon for omkring 180 dollars. Trump Mobile, som Trumps nye mobilselskab hedder, sælger T1 for 499 dollars – næsten tre gange så meget – efter blot at have skiftet plastskallen og givet den en gylden finish. Der er med andre ord på ingen måde tegn på, at det er en telefon produceret i USA.

Selv om T1 reklameres som både designet og fremstillet i USA, tyder alt på det modsatte. AMOLED-skærmen? Produceret i Asien. Kameraerne? Importeret. Processoren? Ikke nævnt, men sandsynligvis produceret af en kinesisk eller taiwanesisk underleverandør. Faktisk er der ikke én komponent i telefonen, der med sikkerhed kan siges at være fremstillet i USA.

Symbolik over substans

T1’s specifikationer placerer den solidt i mellemklassen: 6,8” AMOLED-skærm med punch-hole, fingeraftrykslæser under skærmen, Android 15, 12 GB RAM og 256 GB lagerplads med mulighed for microSD. Kameraopsætningen inkluderer en 50 MP hovedsensor og sekundære 2 MP sensorer samt en 16 MP frontkamera. Batteriet er på 5.000 mAh og oplades via USB-C – dog kun med USB 2.0-hastigheder – og telefonen har endda jackstik til hovedtelefoner.

Alt sammen er funktioner, der matcher det kinesiske forlæg, og der er intet, der tyder på, at Trump-organisationen selv har designet eller ændret noget væsentligt ud over udseendet. Det hele fremstår som et overfladisk forsøg på at give en eksisterende telefon den klassiske “Trump guld finish”.

Made in America? Ikke helt

Eric Trump har i flere interviews gentaget budskabet om, at telefoner nu skal produceres i USA: “Det er på tide, vi bringer produktionen hjem til vores store nation.” På scenen under lanceringen blev der klappet, da han sagde: “At bygge telefoner i Amerika – det er på tide.”

Men de hårde realiteter siger noget andet. At designe og producere smartphones i USA kræver adgang til en hel forsyningskæde, som simpelthen ikke findes i dag. AMOLED-paneler, moderne kameramoduler, RAM, processorer – alt sammen produceres i Asien. Selv amerikanske chipdesignere som Qualcomm får fremstillet deres chips i udlandet, typisk hos TSMC i Taiwan.

Apple har selv undersøgt muligheden for at flytte iPhone-produktionen hjem, men de logistiske og økonomiske barrierer er enorme – og Apple har langt større ressourcer og erfaring end Trump-organisationen. Tidligere flyttede Apple faktisk produktionen af deres Mac Pro til USA – men måtte opgive relativt kort tid efter. Det blev for dyrt, og der var ikke adgang til den nødvendige arbejdskraft i USA. Trumps nye mobiltelefon er et nyt forsøg på at fortælle en politisk historie – i dette tilfælde om teknologi der skal laves i USA – men altså uden at der er hold i påstandene.

Trump lancerer ny mobiltelefon ved navn T1 – lyver om produktionen